32001R2589
L 345/18
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2589/2001 НА КОМИСИЯТА
от 27 декември 2001 година
за изменение на Регламент (ЕИО) № 94/92 за определяне на подробни правила за прилагане на режима на внос от трети страни, предвиден в Регламент (ЕИО) № 2092/91
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2092/91 на Съвета от 24 юни 1991 г. относно биологичното производство на земеделски продукти и неговото означаване върху земеделските продукти и храни (1), последно изменен с Регламент (ЕО) № 2491/2001 на Комисията (2), и по-специално член 11, параграф 1 от него,
като има предвид, че:
(1)
Списъкът на третите страни, от които някои земеделски продукти трябва да произхождат, за да могат да бъдат реализирани в Европейската общност, предвиден в член 11, параграф 1 от Регламент (ЕИО) 2092/91, е определен в приложението към Регламент (ЕИО) № 94/92 на Комисията (3), последно изменен с Регламент (ЕО) № 349/2001 (4). Този списък е изготвен съгласно разпоредбите на член 11, параграф 2 от Регламент (ЕИО) № 2092/91.
(2)
Чешката република е представила на Комисията молба да се увеличи броят на категориите продукти в списъка по член 11, параграф 1 от Регламент (ЕИО) № 2092/91, като включи в него животните и животинските продукти. Представена е необходимата информация съгласно член 2, параграф 2 от Регламент (ЕИО) № 94/92.
(3)
След преглед на информацията и разговори с чешките власти по този повод се установява, че в тази страна производството и контролът на животните и животинските продукти съответстват напълно на изискванията на Регламент (ЕИО) № 2092/91.
(4)
Въпреки това резултатът от това проучване показа също, че чешкото законодателство по отношение на продуктите, които съдържат или трябва да съдържат указания за преработката, не е еквивалентно на това, предвидено в Регламент (ЕИО) № 2092/91 относно продуктите, съдържащи повече от една съставка от земеделски произход. Следователно тези продукти не се обхващат от настоящия регламент.
(5)
Мерките, предвидени в настоящия регламент, са съобразени със становището на комитета, посочен в член 14 от Регламент (ЕИО) № 2092/91,
ПРИЕ НАСТОЯЩИЯ РЕГЛАМЕНТ:
Член 1
Частта от приложението от Регламент (ЕИО) № 94/92, която се отнася до Чешката република, се замества с текста в приложението към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 декември 2001 година.